ติดอยู่ในลิสต์นานพอสมควรค่ะ ทั้งที่ร้านก็ไม่ไกลจากบ้านเท่าไหร่ เนื่องด้วยผ่านมาหลายครั้งแต่ไม่มีที่จอดรถนั่นเองค่ะ วันนี้โดยสารรถแท็กซี่ก็เลยได้โอกาสได้ลองกันซักที จริงๆอยากจะรอรีวิวแบบจัดเต็มรวบยอดทั้งอาหารคาวและหวาน แต่ได้ข่าวจากทางเฟรซบุคของทางร้านว่าร้านจะหยุดยาว เพราะเชฟจะพาพนักงานไปเที่ยวต่างประเทศค่ะ เปิดอีกทีวันที่ 9 มี.ค.เลยค่ะ ไม่เป็นไรล่ะกันเนอะ วันนี้ขอรีวิวเมนูเครื่องดื่มและของหวานที่มาทานกันวันก่อนล่ะกันค่ะ คราวหน้าค่อยมารีวิวในส่วนของอาหารนะคะ

Tinee Eatery Workshop คาเฟ่สไตล์เท่ๆจำลองบรรยากาศให้เหมือนนั่งทานอาหารในต่างประเทศ ด้วยการตกแต่งร้านแนว Industrial Loft ด้านในดูอบอุ่น นั่งสบาย โดยรวมทั้งคาเฟ่และเวิร์คช้อปทำอาหารไว้ด้วยกัน ด้วยประสบการณ์การทำอาหารมากกว่า 10 ปีของ "เชฟปุ๊ก สุทธินี สันติวัฒนา" ที่ได้ไปเก็บเกี่ยวความรู้ทั้งในไทยและต่างประเทศ โดยเริ่มจากโรงแรมห้าดาวในกรุงเทพฯ 3 ปี ก่อนจะตัดสินใจไปเรียนการทำอาหารอย่างจริงจังที่ประเทศออสเตรเลีย และได้คว้ารางวัลในขณะที่เป็นนักเรียน โดยเป็นเชฟผู้หญิงหนึ่งเดียวที่ได้รับรางวัลการแข่งขันทำอาหารจากรัฐวิคตอเรีย จนเริ่มมีชื่อเสียง ถูกเรียกให้ไปทำงานหลายที่ แต่สุดท้ายก็เลือกมาเป็นเชฟที่โรงแรม Grand Hyatt เมืองเมลเบิร์น จนถึงจุดอิ่มตัวกว่า 7 ปีที่ออสเตรเลีย ต่อมาจึงได้กลับมาเปิดคาเฟ่ของตัวเองพร้อมแบ่งปันประสบการณ์ให้คนอื่นได้สัมผัสไปพร้อมๆกัน

**พิกัดร้าน/บรรยากาศ**
ร้านตั้งอยู่ในซอยทาวน์ อิน ทาวน์ 4 ถนนศรีวรา สามารถเข้าได้หลายทางค่ะ คร่าวๆถ้ามาจากซอยลาดพร้าว 94 ตรงมาเรื่อยๆ เจอ ร.พ.ศัลยกรรมตกแต่งกมล เลยมาหน่อยจะเจอซอยทาวน์ อิน ทาวน์ เพลสให้เลี้ยวขวาค่ะ ตรงเข้ามาประมาณ 300 เมตร ร้านอยู่ทางขวามือ (ตรงข้ามฟิสเนต 24 ชม.) หรือเข้าทางเลียบทางด่วนรามอินทราก็ได้เช่นกันค่ะ

ตัวร้านด้านนอกโดดเด่นด้วยอิฐสีส้ม ด้านในตกแต่งสไตล์ Industrial Loft เท่ๆ เก๋ๆด้วยปูนเปลือยของผนัง เพดานโล่ง แบ่งออกเป็น 2 ชั้น ชั้นล่างเป็นโซนนั่งทานอาหารสบายๆ ส่วนชั้นบนเปิดเป็นช็อปคลาสทำอาหาร ซึ่งเชฟที่สอนก็ไม่ใช่ใครที่ไหน "เชฟปุ๊ก สุทธินี สันติวัฒนา" เจ้าของร้านคนสวยนั่นเองค่ะ

สามารถจอดรถได้หน้าร้าน ซึ่งที่จอดค่อนข้างน้อยมาก ถ้าไม่มีที่จอดแนะนำให้ไปจอดที่ห้าง Chill Chill เป็นห้างเปิดใหม่ฝั่งตรงข้ามถนน เยื้องๆทางเข้าร้านจะสะดวกกว่าค่ะ

**การบริการ**
พนักงานเป็นกันเองมากค่ะ แนะนำเมนูได้ดี บอกรายละเอียดของเมนูแต่ละอย่างได้ครบถ้วน ชัดเจน ไม่เข้าใจตรงไหน พนักงานสามารถอธิบายให้ฟังจนนึกภาพออก ถึงแม้เมนูอาหารจะเน้นเป็นอาหารฝรั่ง บางเมนูไม่มีรูปภาพ และเมนูไม่มีภาษาไทย แต่ก็ไม่ได้เป็นอุปสรรคในการสั่งอาหารเลยค่ะ พนักงานช่วยได้เยอะจริงๆ

**เมนูที่สั่ง**
- Flat White (80฿.) เป็นกาแฟที่นิยมของชาวออสเตรเลียและชาวนิวซีแลนด์ ในไทยค่อนข้างหาทานยากค่ะ หรือถ้ามีก็หาอร่อยๆยาก (ร้าน Mc Cafe ก็มีแต่ดาวยังไม่เคยลอง) Flat White  มีลักษณะคล้ายกาแฟลาเต้แต่จะไม่มีฟองนมเยอะเท่าลาเต้ คือไม่เน้นฟองนมนั่นเอง ฟองนมจะหนาแค่ครึ่งเซนติเมตรเท่านั้น ถือว่าบางเฉียบมากๆ รสชาติจะเข้มข้น กลมกล่อม มีรสขมแต่ขมแทบนุ่มละมุนละไม ยื่งถ้าใช้กาแฟอย่างดี รสชาติของกาแฟจะยิ่งอร่อยมากขึ้นค่ะ (5/5)

- Signature French Toast (240฿.)เมนูนี้จานใหญ่มากค่ะ เฟร้นโทสต์หรือขนมปังชุบไข่ทอด 2 ชิ้น เสิร์ฟมาพร้อมกับผลไม้หลากชนิด มีทั้งกล้วยหอมจี่ ส้ม สตอเบอรี่ บลูเบอรี่ กีวี่ เสาวรส แก้วมังกร เคียงมาด้วยไอศกรีมชีสเค้กราสเบอรี่รสเปรี้ยวหวาน ขนมปังด้านนอกกรุบกรอบ มีรสหวานนิดๆเหมือนโรยน้ำตาลทรายแล้วเผาให้กรอบ ด้านในชุ่มฉ่ำดีมากๆค่ะ ทอดมาได้ดีไม่อมน้ำมันเลย ทานคู่กับผลไม้ที่มีรสหวานก็อร่อยเข้ากันดี หรือจะทานคู่กับผลไม้รสเปรี้ยวก็ช่วยตัดเลี่ยนไปอีกแบบ (5/5)

**สรุปโดยรวม**
สำหรับมื้อนี้ต้องบอกว่ามาแล้วไม่ผิดหวังจริงๆค่ะ ทั้งในเรื่องรสชาติและการบริการถือว่าประทับใจมากๆ อีกทั้งราคาก็ไม่แพง เข้าถึงได้ทุกเพศทุกวัยเลยค่ะ ใครอยู่ใกล้แนะนำว่าต้องมาลองนะคะ ส่วนใครที่อยู่ไกลถ้ามาแล้ว คุณจะไม่ผิดหวังกลับไปอย่างแน่นอนค่ะ